כביש 552

כביש 552 (ידוע גם בשם: ציר חווארה ובעבר גם כמסדרון חווארה) הוא כביש אורך אזורי ב, העובר בתוך העיירה חווארה ומתחת לזעתרה.

הכביש חשוב מאוד עבור תושבי צפון השומרון הערבים, בעיקר בקרבת שכם, שכן הוא הציר המרכזי עבורם לתנועה דרומה לשאר יהודה ושומרון.

בעבר היה חלק מכביש 60, ובו היה הציר המרכזי שחיבר את צומת תפוח לגב ההר, באזורים הסמוכים לצפון חווארה, והיה העורק הראשי ליישובים שם: יצהר, הר ברכה, אלון מורה, איתמר, סנה יעקב ומספר רב של מאחזים. בראייה כוללת יותר, היה יחד עם ציר גלעד מצפונו לציר המרכזי שחיבר את יישובי צפון השומרון מצפון אליו לאריאל, גוש שילה, חבל בנימין ומטרופולין ירושלים מדרום אליו, כחלק מכביש 60. בתקופה זו, שנמשכה עד פתיחת כביש לב השומרון שנועד להחליפו בנובמבר 2023, ביצעו מחבלים פיגועים רבים בסביבתו, בעיקר בקטע שעובר בתוך חווארה.

קצה הציר הדרומי הוא במעגל תנועה 200 מטרים מזרחית לצומת תפוח, על כביש 505. מעגל התנועה מחבל בין שני הכבישים האלה לכביש 5052, המתחבר לכפרים יתמא וקבלאן תוך עקיפת רחלים, ומחבר אותם מדרום לכביש 60. עד פתיחת כביש עוקף חווארה התחבר כביש 552 ישירות לצומת תפוח. קצהו הצפוני של הציר הוא במחלפון יצהר, והמשכו לצפון הוא כביש 555, המחבר אליו את אלון מורה, איתמר, הר ברכה וסנה יעקב.

הכביש, שהיה דרך מרכזית עבור כל תושבי האזור, היה ציר משותף עבור יהודים וערבים עד פתיחת כביש לב השומרון בנובמבר 2023, ובאותה תקופה נסעו בו אלפי יהודים בכל יום. מאז פתיחת הכביש העוקף, שנועד להפריד את תנועת האוכלוסיות השונות. הכביש, כחלק מציר כביש 555־ציר חווארה־כביש 5052, מהווה את הציר המרכזי לתנועת ערבים באזור, בין שכם וצפון השומרון לשאר יהודה ושומרון, כאשר הציר של ציר גלעד־עוקף חווארה־אזור מחלף רחלים עד גוש שילה מהווה את הציר המרכזי לתנועת יהודים בין אותם אזורים.

 תוואי 
ממוזער|הציר באזור צומת הביתות, המובילה ממנו לביתא (מצד שמאל). התמונה צולמה בעת בניית כביש לב השומרון (במרכז), וניתן לראות הכביש מתחבר לצומת תפוח (בימין למעלה).
ממוזער|מחלפון יצהר, המחלף הצפוני בכביש
אורכו של הכביש 5.6 קילומטר.

הכביש מתחיל במעגל תנועה התחבר אותו עם כבישים 505 ו-5052, כ-200 מטרים מזרחית לצומת תפוח. משם הוא עולה צפונה ומקיף ממערב את הכפר זעתרה. בהמשך, עובר מתחת למחלפון של כביש לב השומרון, העוקף אותו מצומת תפוח לכיוון מזרח. מיד אחר כך נכנס הציר לשטח הבנוי של חווארה, וכ-500 מטרים אחר כך מגיע לצומת הביתות, שהוא מעגל התנועה המחבר אותו לביתא ממזרח, דרך כביש אחר העובר תחת מחלפון של כביש לב השומרון. כקילומטר ו-300 מטרים אחר כך נמצאת כיכר עינאבוס: מרכז העיירה חווארה ומעגל תנועה בתחילת כביש 5076 למערב, המוביל לעינאבוס וג'מאעין, ומתחבר לאחר מכן לכביש 505. אז ממשיך הכביש כ-1.7 קילומטרים נוספים כשיוצאות ממנו מספר דרכים המחברות מזרחה, תחת מחלפונים של הכביש העוקף, לביתא, אודלה ועוורתא. אז מגיע הכביש לקצהו הצפוני, מחלפון יצהר, שהיה בעבר הכיכר הצפונית של חווארה ולפני זה צומת בלתי מרומזרת. במחלפון ניתן להמשיך ישר דרך שני מעגלי תנועה לכביש 555, עבור הגעה ליישובים הר ברכה, איתמר, אלון מורה וסנה יעקב, וכן לעיר שכם ואזורה, או פנייה לכביש 60 לציר גלעד, לטובת הנוסעים לכיוון יצהר, קדומים וצפון השומרון הרחוק יותר. ניתן גם לעלות על כביש העוקף לדרום, שמחזיר ישירות לנקודת תחילת ציר זה.

קטע הכביש בן ה-4 קילומטרים העובר בחווארה נוטה להיות פקוק, בעיקר במרכזו, ויוצאות ממנו מספר דרכים ורחובות פנימיים של העיירה.

 פיגועים בחווארה 

עם השנים, נפח התנועה בכביש גדל משמעותית, עם צמיחת האוכלוסייה של היישובים היהודיים והערבים באזור והעיר שכם. הכביש נעשה עמוס יותר ויותר, עם פקקים ועומסי תנועה שהגיעו לעיתים לאורך של שעות. כמו כן, היות שהכביש עובר בלב העיירה חווארה ובסמוך לכפר ביתא, אירעו בו מספר רב של אירועי יידוי אבנים ופיגועי ירי על יהודים הנוסעים בכביש, כולם בקטע בן ה-4 קילומטרים שבתוך הכפר.

יעד מועדף במיוחד לפיגועים היה כיכר עינאבוס, מאחר שפקקים משתרכים בקרבתה, מה שהופך את הישראלים בה למטרה נייחת.

עקב הפיגועים הרבים הוקם כביש לב השומרון שעוקף את חווארה ממזרח.

 עד 2022 
בדצמבר 2015, במהלך אינתיפאדת הסכינים, דקרו שני מחבלים חייל צה"ל סמוך לציר ופצעו אותו קל. חיילים שהיו במקום הרגו אותם, ומהירי נפצע חייל נוסף באורח בינוני.

במאי 2017 ניסו מחבלים מקומיים לבצע לינץ' בתושב איתמר שנסע בכביש. הוא ירה לעבר אחד המחבלים והרג אותו.

במאי 2020 ניסה מחבל לפתוח באש על רכב שעמד בפקק, בו ישבו שני ילדים בני 14. הנהג יצא מן הרכב והניס את המחבל בעזרת ירי באוויר.

 ב-2022 
במהלך מאי 2022 עלתה המתיחות בחווארה: עימותים החלו בתליית דגלי אש"ף לאורך הכביש, והמשיכו עם אלימות ויידוי אבנים על תושבי האזור היהודים, בכביש ובשאר האזור. באחד המקרים נפצעו אב ושני ילדיו הקטנים באורח בינוני מיידוי אבנים שבוצע על רכבם בעת שנסעו בכביש.

בספטמבר 2022 ירו מחבלים פלסטינים לעבר כלי רכב ישראלים בכביש, בקטע שבחווארה, בכמה אירועים שונים.

ב-2 בדצמבר 2022 דקר מחבל פלסטיני קצין מג"ב בקטע שבחווארה וניסה לחטוף את נשקו, ולאחר מאבק בין השניים הצליח הקצין להרוג את המחבל. ב-4 במאי 2023 התרחש פיגוע דקירה נוסף, הפעם בכיכר עינאבוס, בו נדקר גבר ישראלי על ידי מחבלת פלסטינית ונפצע קל. המחבלת נוטרלה.

 ב-2023 
ממוזער|גרפיטי של צלבי קרס ודגל אש"ף לצד כיתוב בשבח חמאס, הג'יהאד האסלאמי הפלסטיני ומוחמד דף על קיר בעיירה חווארה, אוקטובר 2023.
ב-26 בפברואר 2023 רצח מחבל פלסטיני באמצעות נשקו שני צעירים תושבי הר ברכה שנסעו בקטע העובר בחווארה. בתגובה נכנסו פעילי ימין קיצוני לעיירה, העלו באש מספר בתים, מכוניות ורכוש. נטען כי נפצעו עשרות. לפי מקורות אחרים ארבעה נפצעו קשה, ועוד כ-100 נפגעו משאיפת עשן.

ב-19 במרץ, שלושה שבועות לאחר מכן, ירה מחבל פלסטיני נוסף על רכב ישראלי בציר שבחווארה, ופצע אזרח ישראלי-אמריקאי באורח קשה, ואת אשתו באורח קל. ב-25 במרץ מחבל פלסטיני ביצע פיגוע ירי מרכב חולף על רכב ישראלי בציר שבחווארה ופצע קשה ובינוני שני חיילי צה"ל. ב-5 ביוני ביצע מחבל פלסטיני בכיכר עינאבוס שבחווארה פיגוע דריסה ופצע שני חיילים, ומאוחר יותר נתפס בשכם. ב-6 ביוני נפצע ישראלי באורח קל בפיגוע ירי לעבר רכבו סמוך לחווארה.

ב-19 באוגוסט 2023 נרצחו שני יהודים, אב ובנו, בני 60 ו-28, במכון שטיפת רכב על ידי מחבל חמוש באקדח. המחבל ירה לעברם 5 כדורים מטווח קצר והם נהרגו במקום. כעבור פחות מחודש, ב-12 בספטמבר, בוצע פיגוע ירי נוסף באמצעות ירי מרכב חולף. שני ישראלים נפצעו קל מרסיסים.

 אוקטובר 
בתחילת אוקטובר 2023, סוכות ה'תשפ"ד, הייתה פעילות ביטחונית מוגברת בציר. מחבלים ערבים ביצעו בו מספר פיגועי יידוי אבנים לעבר כלי רכב ישראליים, כאשר באחד מהם נפגעה ילדה יהודית בת שלוש ופצעו אותה קל. רק ב-4 באוקטובר ביצעו מחבלים מספר פיגועים במקום, אחד מהם פיגוע יידוי אבנים לעבר אוטובוס בסמוך לכיכר עינאבוס.

ב-4 באוקטובר 2023 סגר צה"ל את הציר לתנועת ערבים במטרה למנוע חיכוך, אך בעקבות לחץ מצד הרשות, ששולטת אזרחית בקטע הכביש שעובר בחווארה, נפתח הציר כעבור שלוש שעות.

ב-5 באוקטובר ירה מחבל לעבר מכונית ישראלית, סמוך לכיכר עינאבוס, וחוסל לאחר קרב.

כתגובה לפיגוע, הקים ב-6 באוקטובר חבר הכנסת צבי סוכות סוכה על הציר, במקום הפיגוע. כ-200 ישראלים התכנסו לסוכתו ולמדו בה בהושענא רבה. במקום הייתה מהומה, ויידוי אבנים בין היהודים לערבים, בהם ישראלי נפצע קל. צה"ל השתמש באמצעים לפיזור הפגנות. במהלך היום השליך מחבל בלוק לעבר רכב ישראלי, צה"ל הגיב בירי. הוחלט על סגירת החנויות לאורך הציר.

בצהרי אותו היום נסגר הכביש המרכזי לתנועת ישראלים לשש שעות. התושבים הישראלים, שציר זה נחוץ להם, היו בזמן זה תחת מצור, כאשר סיבת חסימת הכביש הייתה לטובת הלוויה למחבל שביצע את הפיגוע ביום שלפני, וחוסל. עשרות מתושבי האזור מחו על זאת בכניסה הצפונית לעיירה והתפללו בה מנחה, חלקם עם בגדים לבנים לכבוד החג, כאשר הם נצורים ביישוביהם בשעות שלפני חג שמחת תורה.

למחרת, ביצע חמאס את טבח שבעה באוקטובר. בעקבות הטבח והמתקפה נפתחה מלחמת חרבות ברזל, והציר נסגר לתנועה ערבית. בנוסף נסגרו גם החנויות בו, ששימשו מחבלים על מנת לבצע פיגועים.

נאסר על יהודים לנסוע דרך הציר רק ב-11 בנובמבר בערב, עם פתיחת הכביש העוקף, אך אפשרות זו נפתחה בפניהם מחדש בעקבות מחאה של תושבי האזור היהודים. צה"ל נפרס לאורך הציר, ונסגרו מחדש כלל החנויות שלאורכו.

 ראו גם 
 חווארה
 כביש לב השומרון
 כביש 60
 כביש 348

 קישורים חיצוניים 






 הערות שוליים 

קטגוריה:כביש 60
קטגוריה:חווארה
קטגוריה:השומרון: תחבורה